b'\n_START_ARTICLE_\nPrins Albert af Sachsen-Coburg og Gotha\n_START_SECTION_\nFamilie og ungdom\n_START_PARAGRAPH_\nAlbert blev f\xc3\xb8dt den 26. august 1819 p\xc3\xa5 Scloss Rosenau n\xc3\xa6r Coburg i Tyskland som n\xc3\xa6st\xc3\xa6ldste s\xc3\xb8n af den regerende hertug af Sachsen-Coburg-Saalfeld, den senere Ernst 1., hertug af Sachsen-Coburg og Gotha, og hans hustru Louise af Sachsen-Gotha-Altenburg. Hans fremtidige \xc3\xa6gtef\xc3\xa6lle, Victoria, var blevet f\xc3\xb8dt tidligere samme \xc3\xa5r med assistance fra samme jordemoder._NEWLINE_Albert blev d\xc3\xb8bt den 19. september 1819 i Marmorsalen i Schloss Rosenau med vand fra den lokale flod Itz. Hans faddere var hans farmor Enkehertuginden af Sachsen-Coburg-Saalfeld, hans morfar Hertugen af Sachsen-Gotha-Altenburg, Kejseren af \xc3\x98strig, Hertugen af Teschen og Emmanuel von Mensdorff-Pouilly._NEWLINE_I 1825 d\xc3\xb8de Alberts grandonkel, Hertug Frederik 4. af Sachsen-Gotha-Altenburg, hvad der f\xc3\xb8rte til en reorganisering af de ernestinske hertugd\xc3\xb8mmer i Th\xc3\xbcringen det f\xc3\xb8lgende \xc3\xa5r, og Alberts far blev den f\xc3\xb8rste hertug af dobbelthertugd\xc3\xb8mmet Sachsen-Coburg og Gotha. For\xc3\xa6ldrene havde et turbulent \xc3\xa6gteskab, der endte med separation og skilsmisse i 1826, og det p\xc3\xa5virkede Albert i hans opv\xc3\xa6kst. Efter skilsmissen giftede moderen sig med sin elsker Alexander von Hanstein, Greve af Polzig og Beiersdorf. Hun s\xc3\xa5 efter sigende aldrig sine b\xc3\xb8rn igen og d\xc3\xb8de af kr\xc3\xa6ft som 30-\xc3\xa5rig i 1831.  Hertug Ernst 1. giftede sig \xc3\xa5ret efter med sin niece Marie af W\xc3\xbcrttemberg._NEWLINE_Albert havde en storebror, Ernst. De to br\xc3\xb8dre var t\xc3\xa6t knyttet til hinanden og blev opdraget som tvillinger. For\xc3\xa6ldrenes skilsmisse og moderens tidlige d\xc3\xb8d bragte dem endnu t\xc3\xa6ttere sammen.\n_START_SECTION_\nForlovelse og \xc3\xa6gteskab\n_START_PARAGRAPH_\nPrins Albert blev gift med dronning Victoria den 10. februar 1840. \xc3\x86gteskabet havde l\xc3\xa6nge v\xc3\xa6ret under opsejling, da det var \xc3\xb8nsket af deres f\xc3\xa6lles familie, s\xc3\xa6rligt deres onkel kong Leopold 1. af Belgien. F\xc3\xb8rst var Albert og Victoria ikke meget for ideen, men de blev styret mod en forbindelse. Flere bes\xc3\xb8g af Albert i England bragte parret sammen, og is\xc3\xa6r Victoria blev forelsket. Albert vidste, at hans liberale ideer og \xc3\xb8nsker kunne blive realiseret i et \xc3\xa6gteskab med dronning Victoria. Han var dog ogs\xc3\xa5 bekymret for, om han reelt fik indflydelse efter et \xc3\xa6gteskab, eller om han blot blev dronningens mand. Albert og Victoria fik 9 b\xc3\xb8rn.\n_START_SECTION_\nDen f\xc3\xb8rste tid\n_START_PARAGRAPH_\nAlbert fik en vanskelig tid i England. Han fandt hurtigt ud af, at hans position ikke indeholdt nogen politisk eller r\xc3\xa5dgivende rolle, og at selv husholdningen var styret af andre som Victorias tidligere ansatte. Albert f\xc3\xb8lte sig frustreret over det, men Victoria mente ikke, at der var noget, der skulle \xc3\xa6ndres. Det \xc3\xa6ndredes dog med tiden, og Albert kom til at indtage en betydelig plads i britisk politisk liv, og han blev efterh\xc3\xa5nden Victoria mest betroede r\xc3\xa5dgiver og partner.\n_START_SECTION_\nD\xc3\xb8d og efterm\xc3\xa6le\n_START_PARAGRAPH_\nAlbert d\xc3\xb8de i 1861, efter at han l\xc3\xa6nge havde skrantet og v\xc3\xa6ret syg. D\xc3\xb8dsfaldet ramte dronning Victoria h\xc3\xa5rdt, og hun s\xc3\xb8rgede resten af sit liv. Hun opf\xc3\xb8rte flere monumenter over ham, og hun lod alle hans v\xc3\xa6relser st\xc3\xa5, som han havde forladt dem._NEWLINE_I eftertiden blev Albert husket med beundring. Han er blevet kaldt den ukronede konge p\xc3\xa5 grund af sit engagement i mange aspekter af det britiske samfund.'